Á prutli ert tú partur av bleytu ferðsluni. Bleyt ferðsla er fólk til gongu, á súkklu og á prutli, meðan hørð ferðsla er bilar, lastbilar o. l. Bleyt ferðsla eru ferðandi, sum eru illa vard og tískil í størri vanda í ferðsluni enn hørð ferðsla, har tann ferðandi m. a. er vard/ur av eini kabinu. Í ferðsluni hava øll skyldu til at vísa atlit hvør fyri øðrum, men serlig atlit skulu vísast bleytu ferðsluni, sum er í størri vanda fyri at fáa álvarsligan skaða. Vandin fyri at doyggja ella fáa álvarsligt mein á prutli er sambært norðurlendskum hagtølum uml. 10 ferðir størri enn at vera til gongu ella á súkklu. Ungir dreingir eru yvirumboðaðir í hagtølunum um ferðsluvanlukkur á prutli. Orsakirnar til vanlukkurnar eru ofta ov nógv ferð (tí prutlið er tunað), rúsdrekkakoyring og vantandi hjálmur. Koyr trygt á prutli Her kanst tú lesa um munin millum lítið og stórt prutl og hvørji koyrikort eru kravd. Eisini fært tú svar, hvat hendir, um tú koyrir ólógliga á prutli. Vit skyna millum tvey sløg av prutlum: Lítið prutl Kann koyra 30 km/t Aldursmarkið er 15 ár Tú kanst taka koyrikort til lítið prutl á kvøldskúla, tá tú ert yngri enn 18 ár. Hetta er tó enn bert skipað í nøkrum kommunum. Hevur tú koyrikort til bil, motorsúkklu ella stórt prutl, er koyrikortið eisini galdandi fyri lítið prutl. Sum meginregla skalt tú fylgja ferðslureglunum fyri súkklur. Tó er altíð neyðugt at hyggja væl eftir skelting, um prutl t. d. er bannað.